AQUAโชว์กำไร Q1 โต 23% ทะลุ 117 ลบ.หลังรายได้สื่อนอกบ้านพุ่ง-รับส่วนแบ่งกำไรเงินลงทุนEPCO
AQUA โชว์กำไร Q1 โต 23% ทะลุ 117 ล้านบาท รับรายได้สื่อนอกบ้านพุ่ง-ส่วนแบ่งกำไรเงินลงทุน EPCO
16 พ.ค. 2561

บริษัท อควา คอร์เปอเรชั่น จำกัด (มหาชน) หรือ AQUA โดย นายอารักษ์ ราษฎร์บริหาร ประธานเจ้าหน้าที่บริหาร รายงานผลการดำเนินงานไตรมาสที่ 1 ประจำปี 2561 ต่อตลาดหลักทรัพย์แห่งประเทศไทย ว่าบริษัทฯมีกำไรสุทธิสำหรับรอบการดำเนินในไตรมาสที่ 1/61 จำนวน 117.78  ล้านบาท เพิ่มขึ้น 22.16 ล้านบาทจากช่วงเดียวกันของปีก่อน หรือคิดเป็นร้อยละ 23.18
โดยบริษัทฯ มีรายได้สุทธิจำนวน 234.04 ล้านบาท เพิ่มสูงขึ้นจากช่วงเดียวกันของปีก่อน จำนวน  25.48 ล้านบาท หรือคิดเป็นร้อยละ 12.22  โดยรายได้ที่เพิ่มขึ้น มาจากธุรกิจ สื่อนอกบ้านที่มีการขยายตัวเพิ่มขึ้นจากปีก่อน และการรับรู้รายได้จากธุรกิจให้เช่าอสังหาริมทรัพย์ โครงการเดอะ เคบิน เชียงใหม่ แม้จะมีต้นทุนและค่าใช้จ่ายในการบริการ เพิ่มขึ้นจากปีก่อนหน้าแต่เป็นการลงทุนและการใช้จ่ายตามที่บริษัทฯคาดการไว้ ทั้งยังสอดคล้องกับผลประกอบการที่บริษัทฯได้รับ ซึ่งการลงทุนดังกล่าวเป็นการลงทุนที่คุ้มค่ากับการดำเนินงานในอนาคต
นอกจากนี้บริษัทฯยังได้รับส่วนแบ่งกำไรจากเงินลงทุนในบริษัทร่วม บริษัท โรงพิมพ์ตะวันออก จำกัด (มหาชน) หรือ EPCO โดยได้รับกำไรตามสัดส่วนที่ลงทุนไปจำนวน 58.08 ล้านบาท เพิ่มขึ้นจากช่วงเดียวกันของปีก่อนถึง 31.29 ล้านบาท หรือประมาณร้อยละ 116.80 อันเป็นผลมาจากการรับรู้กำไรจากการลงทุนในธุรกิจโรงไฟฟ้าพลังงานความร้อนร่วม (Co-Generation) โดยผลกำไรสุทธิที่เพิ่มสูงขึ้นในไตรมาสที่ 1/61 ส่งผลให้มูลค่ากำไรต่อหุ้นปรับตัวสูงขึ้น โดยมีมูลค่าอยู่ที่ 0.0258 บาท (บาท:หุ้น)  เพิ่มจากงวดเดียวกันของปีก่อน 23% และมีมูลค่าตามบัญชี 0.84 บาทต่อหุ้น